Der tegner sig nu et flertal for at give politiet øgede beføjelser i kampen mod terror. For fremtiden skal politiet have adgang til passagerlisterne, når et fly letter fra en lufthavn ude i verden med kurs mod Danmark.

Dansk Folkeparti og Socialdemokraterne er gået sammen om at presse regeringen til at give politiet adgang til passagerlisterne.

- Vi skal give politiet og Politiets Efterretningstjeneste så gode værktøjer som overhovedet muligt for at stoppe de terrorister, der truer de vestlige lande og undgå planlagte terrorangreb. Og netop adgang til flyselskabernes passagerlister er et redskab, som Politiets Efterretningstjeneste efterspørger, siger Dansk Folkepartis retsordfører Peter Skaarup.

Han tilføjer:

- Vores klare forventning er, at regeringen kommer med et lovforslag, når vi mødes i Folketinget i oktober, men hvis det ikke sker, så vil vi fremsætte et beslutningsforslag, der så pålægger regeringen at gennemføre det.

S vil gerne samarbejde med DF

Og et sådant forslag vil Socialdemokraterne stemme for, bebuder retsordfører Trine Bramsen.

- Vi er klar til at give politiet og PET adgang til passagerlisterne, fordi det er et vigtigt redskab til at bekæmpe terror. Det er et redskab, som politiet og PET peger på er et vigtigt redskab for dem. Hvis en formodet terrorist er på vej fra et land til et andet, så er det vigtigt, at politiet har adgang til at følge den persons færden, siger Trine Bramsen, og fastslår, at Socialdemokraterne er parat til at stemme forslaget igennem sammen med Dansk Folkeparti uden om regeringen.

- Det her handler ikke om at udlove alverdens velfærdsløfter, det handler om danskernes tryghed. Derfor kan vi sagtens samarbejde med Dansk Folkeparti om at få det her igennem, siger Trine Bramsen, der lige som Dansk Folkeparti også opfordrer regeringen til selv at fremlægge forslaget.

Justitsminister Søren Pind (V) signalerer da også kraftigt, at regeringen går med netop de tanker.

- Nu må vi se, når lovprogrammet ligger klar i oktober, men jeg tror ikke, at man skal bekymre sig så meget. Der er hånd om den her situation, og vi efterstræber den størst mulige sikkerhed i Danmark overhovedet, siger Søren Pind.

Så går regeringen ind for at give flyselskaberne adgang til passagerlisterne?

- Det kan jeg svare dig på, når min lovliste har været igennem regeringens koordinationsudvalg, siger Søren Pind med henvisning til det overordnede udvalg i regeringen bestående af statsminister Lars Løkke Rasmussen, udenrigsminister Kristian Jensen og finansminister Claus Hjort Frederiksen, der skal give grønt lys til alle centrale forslag fra regeringens ministre.

Radikale har skiftet kurs

Den tidligere SR-regering nåede faktisk at fremsætte et lovforslag, der gav politiet mulighed for at søge på et bestemt navn og få besked, hvis det pågældende navn er på flypassagerlisten.

Det forslag mindede om den ordning, der eksisterede indtil august sidste år i form af det såkaldte PIU-samarbejde, hvor politiet og toldmyndighederne i Københavns Lufthavn udvekslede oplysninger. Det samarbejde blev suspenderet, fordi der manglede lovgrundlag for kontrollen.

Selv om de Radikale altså for få måneder siden var medlem af den regering, som fremsatte forslaget om at give politiet adgang til passagerlisterne, er det ikke ensbetydende med, at de Radikale også støtter forslaget nu, lyder det fra retsordfører Sofie Carsten Nielsen (R).

- Som udgangspunkt mener vi fortsat, at det er en god ide, men vi vil afvente justitsministerens udmelding, siger hun.

K og LA tøver

Og hos de Konservative fastslår formand Søren Pape Poulsen, at han kun vil støtte forslaget, hvis det bliver indføjet, at politiet først skal indhente en dommerkendelse for at få adgang til passagerlisterne.

- Jeg ønsker ikke et samfund, hvor vi skal være overvåget 24 timer i døgnet. Men hvis politiet har en begrundet mistanke og får en dommerkendelse, så synes jeg også, at det er en god ide, at de kan følge en potentiel terrorists færden, siger Søren Pape Poulsen.

Samme betænkeligheder har SFs retsordfører Lisbet Bech Poulsen.

- Når det sker uden en dommer har sagt god for det, så giver det altså et problem i forhold til retssikkerheden, siger hun.

Men det bliver ikke indført med Liberal Alliances opbakning. Retsordfører Simon Emil Ammitzbøll mener, det trækker i retning af et overvågningssamfund og ikke vil have nogen reel effekt i forhold til at fange potentielle terrorister.

- Vi synes ikke, at staten skal vide alt om hvem der rejser og hvorhen. Og da vi diskuterede det her i foråret kunne den daværende justitsminister Mette Frederiksen ikke nævnte et eneste eksempel på fra noget sted i verden, hvor det havde haft en konkret betydning i forhold til terrorbekæmpelsen, at politiet har adgang til passagerlisterne. Det er ren symbolpolitik, og det medvirker vi ikke til, siger Simon Emil Ammitzbøll.